મોટા ભાગના પટેલોની દીકરીઓ કે વહુઓ પણ સવારે છ-સાડા છ વાગ્યે કપડાં ધોઈ બીજાં કામોમાં પરોવાય. ઘરનાં બધાં જ કામ સ્ત્રીએ જ કરવાનાં. મણની પાપડી બનાવતાં જરાય ન થાકે તેવી સ્ત્રીઓમાં નાસ્તામાં મોટે ભાગે ચોખાની પાપડી ખાવાનો રિવાજ. છોકરીઓ ભણે, પણ ખાસ નોકરી કરવાના હેતુસર નહિ. મને આજે પણ યાદ છે કે મોટા ભાગનાં મા-બાપ દીકરીઓ મહિલા કોલેજમાં ભણે તેમ ઇચ્છે. છોકરીઓને બીજી પ્રવૃત્તિઓમાં ભાગ લેતાં રોકે, ખાસ તો એનસીસીમાં જોડાવાની ના જ પાડે. વળી થોડાં મા-બાપ મંજૂરી આપે. 1971માં મને આજે બરાબર યાદ છે કે એનસીસીમાં જોડાયેલી એક પણ છોકરીને ઘરેથી કેમ્પમાં જવાની મંજૂરી નહિ મળેલી અને હું સાઇકલ લઈ બધી છોકરીઓને ઘરે જઈ તેમનાં મા-બાપને સમજાવી તેમને કેમ્પમાં લઅઈ ગયેલી. છતાંય કેટલીક છોકરીઓનાં મા-બાપ તો કેમ્પમાં મોકલવા રાજી જ ન થયાં.